
«Inferus». Idea i direcció artística: Gisela Riba. Ajudantia de direcció: María Gómez. Coreografia: Gisela Riba, en col·laboració amb les intèrprets. Interpretació: Laura Morán, Milena Capobianco, Uxía Pérez, Marina Capel. Assessorament artístic: Marina Capel. Assessorament dramatúrgic: Roberto Fratini. Mirada Externa: Anna Rubirola. Composició musical i espai sonor: Ona Galo. Assessorament musical: Mireia Miranda. Músiques: Andreu Diport, Olivier Messiaen. Confecció de l'escenografia: Laura García. Disseny d’il·luminació i escenografia: Quim Algora. Disseny de vestuari: Mariana Fragoso, María Jesús Vegas. Assistència de vestuari: Jorgelina Zabert. Caracterització: Mariana Fragoso. Acompanyament i producció: Ariadna Miquel. Fotografia: Anna Fàbrega. Vídeo: Johann Pérez. Fotografia i vídeo promocional: Lucía García. Agraïments: Raül Perales, Riikka Laakso. Peça guanyadora del Premi de Dansa de l’Institut del Teatre 2024. Una coproducció del Grec 2025 Festival de Barcelona i l’Institut del Teatre de la Diputació de Barcelona. Amb el suport de Centre Cívic Barceloneta, Graner centre de creació, L’Estruch fàbrica de creació, La Caldera Les Corts, Nau Ivanow, Teatre Joventut, Can Grau i Losdeade. Festival Grec 2025. Sala Ovidi Montllor, Mercat de les Flors, Barcelona. Del 17 al 18 de juliol 2025.

_______________________________________________________________
El Bosch s’alça davant l’infern de Dant


Inferus, de la coreògrafa Gisela Riba, s’endinsa a un espai no humà, allà on els esperits malden en el foc etern, en l’infern que Dant hi accedeix després de perdre’s pel bosc (És el primer llibre de La Divina Comèdia) que també indagaria Romeo Castellucci el 2009.

Quatre ballarines apareixen sota d’un paisatge tenebrós. Efectivament, les torsions d’aquests éssers estranys i la seva manera de desplaçar-se les distancien de la humanitat. Podrien ser microorganismes (com el Plàncton de les Big Bouncers) que es desplacen per intuïció sense cap perspectiva de sobreviure, ni de propagar-se, ni de dominar el planeta.

Probablement, la casualitat i un cert darwinisme (fruit de la casualitat i de la providència) farà que els quatre cossos vagin orquestrant els seus desplaçaments, i vagin acoblant-se de manera insòlita, com ancestres del que El Bosch pintaria a El jardí de les delícies.

El col·lectiu VVAA va voler imaginar-se un futur distòpic on una nova arca de Noè maldaria per sobreviure i en el seu exili a cap lloc emergirien nous éssers postapocalíptics (ARCAS2020) que també coincidirien en aquest bestiari de Riba. El quadre de clarsobscrus aconsegueix una estètica excel·lent, de torsions i contactes amb una músia intregant.


El moviment marca una evolució de cada intèrpret fins a trobar una forma primitiva però ja aparentment preparada per a sobreviure i defensar-se. Els filtres vermells dels focus  de l’avern esquitxa els laterals de l’escenari, però no venç el verd natura salvatge dels focus que tornen a enfilar el cim que torna a caure sobre de les bèsties. El públic veu com si fos la imatge d’un dron que s’ha submergit a l’interior de la Terra i que només torna a emergir després de documentar l’evolució d’aquells éssers que, només al final, clamen amb les boques obertes i uns ulls quasi en blanc un dolor que els pot infligir aquell infern.

És el moment en què pot recordar les figures angunioses de Rodin. Des de l’escorça terrestre, però, queda la incertesa que aquelles bèsties com els insectes del cicle actual, trobin el camí per aplacar la humanitat i recloure el planeta a un nou paradigma. Com explicaven els de l'Agrupación Sr Serrano a Katastrophe, la fi de la humanitat serà l’infern per als homínids, però obrirà un nou temps en què canviarà les claus de domini en un nou entorn natural salvatge.

Jordi Bordes, Recomana, 19 juliol 2025

